Упэўнена кажу, што яшчэ некалькі гадзін маўчання і гэтая сітуацыя з інфармацыйнай магла пераўтварыцца ў палітычную. Прычыны інфармацыйных атак ясныя і ўкладваюцца ў дактрыны нашых суседзяў. Скажам, усе атакі на Польшчу пачыналіся з тэрыторыі Беларусі, яна не можа дазволіць, каб мы сталі яшчэ раз такім плацдармам. Расія хоча зрабіць з нас свой бастыён. Украіна… Мы знаходзімся на геапалітычным разломе, і ўсе суседзі будуць спрабаваць на нас уплываць інфармацыйна. Што да супрацьдзеяння… Вы слухалі, што казаў Макараў? У ягоных фармулёўках цяжка разабрацца. Спажыўцы інфармацыі сёння — гэта маладыя людзі, якія хутчэй успрымаюць лёгкую форму, чым закручаныя маналогі з паперкі, таму і вядуцца на фэйкі. Беларусі патрэбны свае інфармацыйныя войскі, якія існуюць і ў Расіі. Скажам, Валерый Герасімаў, начальнік Генштаба РФ, які лічыцца стваральнікам метадалогіі гібрыднай вайны, кажа, што інфармацыйныя атакі праводзяцца ўвесь час, незалежна ад фазы вайны. На падрыхтоўчым этапе, у час, пасля завяршэння… У нас няма механізму адказу на такія атакі, калі казаць пра дзяржаўныя органы, з якога боку б яны не ішлі: з Усходу ці Захаду.